text: Dræbt kvinde og hendes to små piger blev sidst set torsdag
  31 oktober 2016 kl. 09.41
  En 27-årig syrisk kvinde og hendes to døtre på henholdsvis syv og ni år blev søndag aften fundet dræbt i en fryser i en lejlighed i Aabenraa. De blev senest set i live torsdag.
  Det var kvindens bror, der søndag kort efter klokken 18 gik til politiet. Han havde i nogle dage ikke kunnet få kontakt til kvinden, som boede på Reberbanen 2 i Aabenraa.
  I første omgang tjekkede et par politifolk lejligheden helt rutinemæssigt. Her gjorde de et makabert fund, da de åbnede låget til en fryser. Her lå kvinden og de to børn livløse, hvorefter der blev slået alarm, og politiet rykkede ud med et større antal betjente, teknikere  og efterforskere, ligsesom der blev tilkaldt læge og ambulancer.
  
  
  Bent Thuesen, efterforskningsleder,  Syd- og Sønderjyllands Politi: "- Vi kan endnu ikke sige noget om, hvordan de tre er blevet dræbt"
  - Vi kan endnu ikke sige noget om, hvordan de tre er blevet dræbt, da det ikke umiddelbart kan konstateres - men der er ikke spor efter kamp i lejligheden. De tre er blevet set i live torsdag efter de oplysninger, som vi foreløbig har, siger efterforskningsleder, vicepolitiinspektør  Bent Thuesen, Syd- og Sønderjyllands Politi, til TV SYD. 
  Kvindens mand og dermed børnenes far befandt sig ikke i lejligheden.
  - Det er naturligt, at vi gerne vil tale med ham som den nærmeste pårørende til de dræbte, siger efterforskningsleder Bent Thuesen, Syd- og Sønderjyllands Politi. 
  Familien kom til Danmark i sommeren 2015 og havde flygtningestatus.
  
  